《将过娄江奉访王长公先柬二首 其一》
明代·胡应麟

西风船下越江湄，恍入三天问路岐。云满大罗朝宴日，雪飞中路夜来时。

千秋一钵劳先赠，万里孤筇愧后期。笑杀卢敖游汗漫，丹台咫尺是蓬池。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。